
Ufokutom Emi Esede Mkpo Abana Usuanetop 

Mboho Edidiana Kiet Ofuri Ekondo 

Ebe Iso Iko 

Ke usen ofion duop ke ofion duopeba, 1948, Mboho Edidiana Kiet Ofuri Ekondo 

ema enyime enyun enam ediono ebana ke ofuri ekondo Edisuan Etop Mbana 

Mme Unen Owo Ke Ofuri Ekondo. Kpupuru se ekebierede oro esine mi ke esit 

nwed emi. Oto ke akwa edinam emi, Akwa Ufok Mbet Mboho emi ema esian 

kpukpuru mme idut emi edude ke Mboho emi ete eno ntot ebana Edisuan Etop 

Mbana Mme Unen Owo emi "enyun ese ete ke esuan etop emi, emen ewut, ekot 

ke nwed, enyun enam awana kpukpuru owo akpanakpan ke mme ufok nwed, ye 

mme itie ukpep nkpo eken; enyun ekpeme ete ukpuhore ndomokiet iduhe otode 

ke edu mme idaha ukara mme idut ye mme ebiet eken". 

Kofi Annan 

AKWA EWET NWED 

Kpukpuru owo emana ye ukemukem ye asana asana unen ye ndamana uboho- 

ufin. 

Mboho Edidiana Kiet Ofuri Ekondo enehede ebiere ndlmum nkama, ndisuan etop 

mbana, nyun mkpeme mme ndamana unen kpukpuru owo. Ediyime ndinam 

utom emi oto ke mbet emi Mbobo Edidiana Kiet Ofuri Ekondo ekebierede emi 

eneherede osonode mbuotidem kpukpuru owo ke ofuri ekondo abana mme 

ndamana unen owo ye uku mmo ye se owo odotde. 

Ke nwed Edisuan Etop Mbana Mme Unen Owo Ke Ekondo, Mboho Edidiana Kiet 

Ofuri Ekondo enam anwana ke mem mem usun, mme unen emi enyenede 

kpukpuru owo ukem ukem. 

Mme unen emi enyene mbufo 

Mmo edi unen mbufo 

Mbufo emehe ye mme mbet ye mme unen emi enyun enwam ndisuan etop emi, 

nyun mkpeme mmo no idem mbufo kpa ye mmo eken nte mbufo. 



Ntono Ibuot Iko 

Koro ndidiono ndamana uku ye mme ukem ukem ye asana asana unen emi 

enyenede ubon owo edi ntono uboho-ufin, unen, ye emem ke ekondo, 

Koro unana ndikpeme kpa ye ndibat mme unen owo ke ikpuikpu ada obom ye 

ibak ibak edu uwem edi, emi etimerede esit owo; koro editono obufa uwem ke 

ekondo emi mme owo ekopde inem uwem, enyene unen nditin se mmo emade, 

nnim se mmo emade ke akpaniko, nyun nworo ke ufin ndik ye unana edi ata 

akpan nkpo emi owo ekededi oyomde, 

Koro edi ata akpan nkpo ndida mme mbet ukara mkpeme mme ndamana unen 

owo, minaha owo ada awan, nte nkukure usun, ndiboho ufik ye ndiworo ufin idok 

ukara. 

Koro edi ata akpan nkpo ndinam man ima okori ke ebuana otu mme idut nte ima 

ke otu mme ufan, 

Koro mme idut emi edude ke idak Mboho Edidiana Kiet Ofuri Ekondo enehede 

esono mbuotidem mmo ke mme ndamana unen owo, ke uku, ye ke se owo 

odotde, ye ke iban ye iren ndinyene ukem ukem unen; enyun ebiere ndinam nti 

nkpo uwem etot enyun ewak, ndiyun nam idaiia uwem mme owo ofon nte onode 

akwa uboiio-ufin. 

Koro mme idut emi edude ke idak Mboho Edidiana Kiet enwono ndibere ye 

IVIboho Edidiana Kiet Ofuri Ekondo ndise nte ke ekpono enyu ekpeme mme unen 

mme owo ye ndamana uboho-ufin ke ofuri ekondo, 

Koro kpupuru owo ndidiono mme unen ye mme usuri uboho-ufin edi ata akpan 

nkpo ndida nam enwono emi oworo usun, 

Ndien, Ke Ntem 

Akwa Ufok Mbet Mboho 

anam ediono ebana 

Edisuan Etop Mbana Mme Unen Owo Ke Ofuri Ekondo 

nte ndinam kpukpuru owo ye mme idut enyene ukem ukem idaha nkori, man oto 

do owo kiet kiet ye mme nka ke obio, ke mmo etide mme mbet emi edude ke 

nwed Edisuan Etop emi, eyedomo kpukpuru ini, ndikpep nyun nam anwana. 



ndisuan etop mbana ediyene ukpono no mme unen mmo owo ye mme usun 
uboho-ufin emi; ndien ke ndika iso ke idaha ke idaha, ke mme idut ye ke ofuri 
ekondo man enam ofuri ekondo ediono enyun enam mme mbet emi ke otu mme 
idut emi edude ke idak Mboho Edidiana Kiet Ofuri Ekondo kpa ye ke otu mme 
idut efen emi edude ke idak mmo. 

Ibuot Iko Mbet 1 

Kpukpuru owo emana nte amanison, enyun enyene ukem ukem uku ye unen. 
Eyoho mmo ye ukeme ndikere nkpo, ndinyun nyene esit, ke ntre, mmo enyene 
ndiman nkpo mbana kiet eken ke esit ndito eka. 

Ibot Iko Mbet 2 

Owo kiet kiet enyene ebuana ke kpukpuru mme unen ye mme usun uboho-ufin 
emi odude ke nwed Edisuan Etop Mbana Mme Unen emi; ubahade otode ke 
oruk usun kiet ekededi iduhe; otode ke oruk, ikpok-idem, mme owo edi nwan 
mme eren, ke usem, edu ukpono Abasi, ukara, mme nkpo ndomokiet efen otode 
ke idut, mme obio , mme se owo eyenede, mme emana, mme idaha esie ke 
obio. 

Nko owo inyeneke ndinam ubahade nto ke ntak mme edinam ukara, mme ke 
idak mbet, mme ke idaha idut emi owo otode ke otu me idut ke ofuri ekondo; 
mme idut oro enyene ukaraidem, mme ekara mmo ke ubion eno Mboho Ediniana 
Kiet, mme mmo inyeneke ukaraidem, mme mmo edu ke idak odudu efen emi 
minoho mmo ukaraidem. 

Ibuot Iko Mbet 3 

Owo kiet kiet enyene unen ndidu uwem, ndiyene uboho ye ukpeme. 

Ibuot Iko Mbet 4 



Owo ndomokiet ididihe ofin, idinyun iduhe ke idak ufin; Ekpan owo ndinyene ifin 
ndiyun nyam ifin ke usun kiet ekededi. 

Ibuot Iko Mbet 5 

Owo inyeneke ndisin owo ndomokiet ke idak ndutuho ye ibak. Nko owo inyeneke 
ndino owo ufen emi midotke ndino owo, mme ufen emi edide nkpo but ye 
esuene. 

Ibuot Iko Mbet 6 

Kpupuru owo enyene unen ndiworo nda ke ebiet kiet ekededi nte owo emi 
enyende unen ke iso mbet. 

Ibuot Iko Mbet 7 

Kpukpuru owo, owo isoho owo eto, edi ukem ukem ke iso mbet enyung eyene 
unen ndibo ukem ukpeme otode ke mbet. Kpupuru owo enyene unen ndibo 
ukpeme, edieke owo esinde asari emi ekemede ndibiat mme mbet emi edude ke 
nwed Edisuan Etop Mbana Mme Unen Mme Owo emi, mme ndinam nkpo emi 
ekemeke ndida oruk asari oro ndi. 

Ibuot Iko Mbet 8 

Kpukpuru owo enyene unen ndiyom ukpan mme unen nto mme esop ndunhode 
emi edude ndise mbana mme edinam emi ekemede ndibiat mme ndamana unen 
emi enode owo otode ke akwa nwed mbet, ye mme mbet eken. 

Ibuot Iko Mbet 9 

Owo inyenke unen ndimum owo ndomokiet ke ini akpan ntak miduhe, mme 
ndikobi, mme ndibin owo nsio ke obio esie. 

Ibuot Iko Mbet 10 



Kpukpuru owo enyene unen ndida ke iso ikpe nyung ntin iko idem mmo anwa 
anwa ke iso asana asana esop ubiereikpe emi minamke asari, ke ndiyom mme 
unen ye mme isoutom mmo, ye ndiyom unen mbana mme idiok ikpe ekededi emi 
owo enyende. 

Ibuot Iko Mbet 1 1 

1 . Owo ekededi emi enyenede ikpe emi asnanade ye ufen isop enyene unen 
ndida nte anana ndudue ke iso ikpe tutu ekpe ikpe esie etiene mbet ke 
esop emi enye enyenede kpukpuru ubion ye ifet emi enye ekemede ndida 
nkan nyung nwam idem esie. 

2. Ikpe emi asanade ye ufen isop idisopke owo ndomokiet ito ke ntak mbet 
emi mikidihe mbet ufen isop ke idak mbet idut mme ke mbet ofuri ekondo 
ke ini oro owo akanamde idiok nkpo. Owo inyeneke unen ndino owo ufen 
emi okponde akan ufen emi ekesinode owo ke ukem ini oro ekebiatde 
mbet ufen isop. 

Ibuot Iko Mbet 12 

Owo inyeneke unen ndidunhore ndibe uwem owo, ye eke ubon esie, ye eke ufok 
esie, mme mme nwed esie, mme ndisuene eti enyin mme uku, mme uko esie. 
Kpukpuru owo enyene unen ndibo ukpeme nto mbet emi akpande uto isinenyin 
ye anwan oro. 

Ibuot Iko Mbet 13 

1 . Kpupuru owo enye unen ndika ebiet eke mmo emade ndiyung ndun ke 
ebiet eke mmo emade ke essien idut mmo. 

2. Owo kiet ekededi enyene unen ndikpon idut ekededi kpa ye idut esie 
onyun enyene unen difiak nyon idut esie. 

Ibuot Iko Mbet 14 



1. Owo ekededi enye unen ndiyom nyun mbo unen ndidun ke mme ebiet 
uboho ke esen idut man enye oboho ndutuho. 

2. Unen emi ikemke owo emi enyenede mfina onyun obode ndutuho otode 
ke nkpo emi miyeneke ebuana ye nka mbre ukara; otode ke idiok edinam 
esie mme edinam efen emi ekemede ndibiat mme utom ye mme ntl usun 
uwem emi IVIboho Edidiana Kiet Ofuri Ekondo onode. 

lbuotlkoMbet15 

1 . Owo ekededi enyene unen ndinyene ison emana. 

2. Owo ndomokiet inyeneke odudu nibo owo unen enye ndiyene ison emana 
mme enye ndikpuho ison emana esie. 

lbuotlkoMbet16 

1. Iban ye irenowo emi ekemde isua enyene unen ndinam ndo nyun nsiak 
ubon; oruk, idut, mme edu ukpono Abasi inyeneke unen ndibiono mmo. 
Mmo enyene ukem ukem unen ke kpukpuru ndutim ndo, ke ini ndo 
enemde, kpa ntre nko ke ini ndo abiarade. 

2. Nkukure ini emi edidiande ndo edi ke ini anwan ndo ye ebe ndo enode 
oyoho ediyime mmo. 

3. Ubon owo oto ke Abasi; enye onyun edI akpan akpan mboho ke obio, 
anam mmo enyene unen ndibo ukpeme nto ukara obio kpa ye ukara 
essien idut mmo. 

lbuotlkoMbet17 

1 . Owo kiet ekededi enyene unen ndinyene nkpo ke idem esie ikpon-ikpon, 
mme ndibuana nkpo nyene ye mme mbon efen. 

2. Owo ndomokiet inyeneke baba unen ndibo owo inyene esie ke nkan-ubok 
ke ntak miduhe. 

lbuotlkoMbet18 



Kpukpuru owo enyene unen ndikere se mmo emade, nyun nyene esit nte ofonde 
mmo, nyun nkpono Abasi mmo nte mmo emade. Mme nkpo efen emi edude ke 
mbet emi edi: ukeme ndikpuho edu ukpono Abasi ye se owo onimde ke 
akpaniko, ye unen uboho-ufin edide ke idem esie ikpon mme nte kiet ke otu owo 
ke obio; ke anwa-anwa, mme ke ndibe, owo enyene unen ndiyarede edu ukpono 
Abasi esie mme se enye onimde ke akpaniko ke ndikpep, ndisin ke edinam, 
ndikpono Abasi ye ndidu uwem nte edu ukpono mmo ekpepde. 

lbuotlkoMbet19 

Owo ekededi enyene unen ndikere nyun ntin se enye amade. Unen emi ono 
enye odudu ndiyene ekikere esit esie; nkpo ndomokiet, mme adana ndomokiet, 
inyeneke ndibiono enye ke ini enye oyomde, obode, onyun asuande etop mme 
ekikere esit esie ke oruk usun usuan etop ekededi. 

Ibuot Iko Mbet 20 

1 . Owo ekededi enyene unen ndiduk nka ye esop ekekedi emi enye amade, 
emi onyun asanade ye emem. 

2. Owo ndomokiet inyeneke ndinyik owo man enye oduk nka ke ini enye 
mihaha ndiduk nka oro . 

Ibuot Iko Mbet 21 

1 . Owo ekededi enyene unen nditiene mbuana ke ukara idut esie edide ke 
idem esie onyun edide ke ndimek mbon efen emi enye amade nsin ke 
ukara. 

2. Owo ekededi enyene unen ndlbuana ukem ukem ke mme ufon ye udori nti 
nkpo emi odude ke idut esie. 

3. Se mme owo emade enyun eyomde edidi se edidade ibop odudu ukara; 
eyenam efiok se mme owo emade enyu eyomde emi kini-kini, 
akpanakpan ke ata ini umekowo emi enimde eno kpukpuru owo emi 



ekemde isua umek owo; ndien umek owo emi edidi ke ndibe mme ke usun 
efen emi edidide ukem nte ndimek owo ke usun emi ubiono ndomokiet 
miduhe. 

Ibuot Iko Mbet 22 

Owo ekededi, nte kiet ke otu ke obio, enyene unen ndibo nti nkpo uwem nto 
ukara onyun enyene unen ndikori ke ukeme esie oto ke nti edinam uforo emi 
ukara idut esie enamde ye unwam emi mme esen idut ke ofuri ekondo enodo, 
nte asanade ke usun edinam nkpo ye mme inyene emi essien idut kiet kiet 
eyenede, otode ke mbubehe uforo, ke unen idaha uwem ke obio ye ke unen edu 
uwem amanison emi edide akpan nkpo emi ekemede ndino owo uku nyun nam 
enye okori ke uko esie ubiono ndomokiet iduhe. 

Ibuot Iko Mbet 23 

1 . Kpukpuru owo enyene unen ndinam utom; ndinam oruk utom kiet ekededi 
emi mmo emade, ndinam utom ke idak nti mbet mme nti usun emi edade 
enam utom, enyun enyene unen ndibo ukpeme mbak unana utom. 

2. Kpukpuru owo enyene unen, asari ndomokiet inyeneke ndibiono mmo, 
ndibo ukem ukem okuk utom ke ini mmo enamde ukem ukem utom. 

3. Owo ekededi emi anamde utom enyene unen ndibo eti ukpe emi ofonde 
ye enye, ye ufok esie, ndinam mmo edu uwem emi odotde uku ubon owo, 
onyun enyene unen ndibo mme unwam efen otode ke mme usun efen emi 
ekemede ndida ndu eti uwem. 

4. Owo ekededi enyene unen ndisiak mme ndiduk nka ke itie utom ekededi 
emi edikemede ndikpeme udori mme uforo esie. 

Ibuot Iko Mbet 24 



Owo ekededi enyene unen ndiduok odudu mme ndibo inem uwem, ndiyun nyene 
akpan ini emi enye anamde utom emi minionke ikaha, ndiyung mbo ukpe ke ini 
utom, kpa ye ini nduokodudu. 

Ibuot Iko Mbet 25 

1 . Owo ekededi enyene unen ndidu uwem ke idaha emi ofonde ye nsonldem 
ye uforo esie kpa ye eke ufok esie. Mme unen emi edude ke mbet emi edi: 
unen ndiyene udia, edisine nkpo, ufok idun, ndibo usobo ye nti nkpo 
uwem efen emi obio onode; ye unen ndiyene ufak ye unwam ke ini unana 
utom, udono, unomo, mkpa anwan mme mkpa ebe, ke ini uson, ye ke ini 
efen emi owo minyeneke nkpo ndida ndu uwem, minyun ikemeke aba 
ndiyo uwem esie ikpon. 

2. Mme eka ye ndito-owon enyene unen ndibo asana asana ukpeme ye 
unwam. Kpukpuru ndito-owon emi emanade enyene ukem ukem unen ye 
ukpeme ke iso mbet mme mmo emana eto ke ndo mme ke unana ndo. 

Ibuot Iko Mbet 26 

1. Owo ekededi enyene unen ndibo ifiok nwed. Edika ufok nwed edidi ke 
mfon akpanakpan ke akpa ntono. Eyenam kpukpuru ndito-owon eka akpa 
ntono ufok nwed, ke mmo emade ye ke mmo mimaha. Eyenam mme 
asana asana ufok nwed ukpep uso, udom-nkpo ye ubok utom edu; kpa 
ntre nko eyenam mme ufok nwed nta ifiok edu eno kpukpuru owo etiene 
nte ukeme mmo edide. 

2. Eyenam ukpepnwed edi nkpo emi emenerede uku ye uko owo oyoho 
oyoho onyun anwamde ndinam mme owo ebat mme ndamana unen owo 
ye uboho-ufin nte akpan nkpo. Ukpepnwed eyeda unwana, emem ye ima 
edi ke otu mme idut, mme oruk, ye ke otu mme nsio nsio nka ukpono 
Abasi; eyenyun esin nkori ono mme utom emi Mboho Edidiana Kiet Ofuri 
Ekondo enamde ndida emem ndi ke ofuri ekondo. 



3. Mme ete ye mme eka ndito enyene ata akpan unen ndinam ndito mmo 
ebo oruk ukpep emi mmo emade, enyun efiokde ete ke oruk ukpep oro 
ofon ye ndito mmo. 

Ibuot Iko Mbet 27 

1. Owo ekededi enyene unen, ubiono ndomokiet inyeneke ndidu, ndibuana 
ke mme nkpo edu uwem amanison ke obio esie, ndibo inemesit mbafia 
mme ndiye nkpo uso, nyun mbuana ke mme ufon emi otode ke saains. 

2. Owo ekededi enyene unen ndibo ukpeme no mme nkpo emi abanade edu 
uwem ye inyene esie, otode ke ifiok saains esie, ke ukeme esie ndiwet 
nwed mme ke nkpo kiet ekededi emi enye edide andinam mme andiwet. 

Ibuot Iko Mbet 28 

Owo ekededi enyene unen ndidu uwem ke eti idaha ke ekondo emi ekemede 
ndinam enye okori onyun obo mme unen emi esuande etop ebana ke Edisuan 
Etop Mbana Mme Unen Owo emi. 

Ibuot Iko Mbet 29 

1 . Owo ekededi enyene utom emi enye enyenede ndinam ke obio esie emi 
onode enye ukeme ndikori ke uku ye uko esie. 

2. Ke ndikpeme mme unen ye uboho-ufin esie owo ekededi enyene 
ndikpeme, man enye okube adana emi mbet emi enimde, ndikpeme nyun 
nkpono mme unen ye mme usun uboho-ufin mbon eken, nikpeme edu 
uwem, ye mbet obio ye eti uwem emi ekemde kpukpuru owo ke idak 
ukara emi kpukpuru owo emekde. 

3. Owo ndomokiet inyeneke ndida mme unen ye mme uboho-ufin emi nsin 
ke edinam emi ekemede ndibiat mme utom ye mme nti usun edu uwem 
emi Mboho Edidiana Kiet Ofuri Ekondo amade. 

Ibuot Iko Mbet 30 



Owo ndomokiet inyeneke unen ndikabare mbet ndomokiet ke nwed Edisuan 
Etop Mbana Mme Unen Owo emi, no idut ndomokiet, mme nka, mme owo, man 
oto do mmo enyene unen ndinam nkpo emi ekemede ndibiat mme unen ye mme 
usun uboho-ufin emi ewetde ke nwed emi. 



